पौष्टिक खाने को बनाए जहरीला; प्लेट, कप और चम्मच साफ रखें
र्तन में मौजूद जहरीले बैक्टीरिया उसे बीमारी का कारण बना सकते हैं।
घर के लोगों की सेहत बनी रहे; इसके लिए लोग सोच समझ कर डाइट प्लान करते हैं। किस सब्जी में कितना पोषण है और किस मौसम में कौन सी सब्जियां, फल, अनाज फायदेमंद हैं; इन बातों का भी ख़याल रखा जाता है।
लेकिन एक छोटी सी गलती इतनी मेहनत पर पानी फेर सकती है। खाना चाहे, जितना पौष्टिक हो, बर्तन में मौजूद जहरीले बैक्टीरिया उसे बीमारी का कारण बना सकते हैं।
चिंता की बात यह भी है कि आम तौर पर लोग इस गंदगी से अनजान रहते हैं। कई बार इसे नॉर्मल दाग समझने की भूल कर बैठते हैं। ऐसे में बर्तन की सेहत को दुरुस्त करने के तरीकों को जान लेना जरूरी है ताकि लोगों की भी सेहत बनी रहे और पौष्टिक खाना विषाक्त न हो।
बर्तन में हो सकते हैं टाइफाइड, कालरा और फ़ूड पॉइजनिंग फैलाने वाले बैक्टीरिया
किसी भी बर्तन को अगर अच्छे से धोया नहीं जाए तो उसमें पुराना खाना फंस जाता है। जिसमें धीरे-धीरे बैक्टीरिया पनपने लगते हैं। आमतौर पर सपाट बर्तनों में खाना नहीं फंसता। लेकिन पुराने जमाने के बर्तनों में कई तरह के खांचे बने होते हैं। इसमें खांचों में खाना आसानी से फंस जाता है। इसमें पनपे बैक्टीरिया टाइफाइड, कालरा और फ़ूड पॉइजनिंग फैला सकते हैं।
पुराने डिजाइन वाले और नाम गुदे बर्तन सबसे खतरनाक
स्टील, तांबे और कांसे के पुराने बर्तनों में कई तरह के डिजाइन बने होते हैं। इसके अलावा पुराने समय में बर्तनों पर नाम गुदवाने का भी चलन रहा है। डिजाइन और नाम गुदवाने के चलते बर्तन की सतह में छोटे-छोटे गड्डे बन जाते हैं। जो बैक्टीरिया के पनपने के लिए मुफीद जगह होते हैं।
कोई भी स्पंज इन अत्यंत छोटे गड्डों तक पहुंच नहीं पाता। ऐसे में चाह कर भी इनकी सफाई नहीं हो पाती और ये बर्तन बैक्टीरिया के घर बन जाते हैं। कभी ऐसे बर्तनों को गौर से देखेंगे तो उनके गड्डों में फंसी हुई गंदगी आपको साफ नजर आएगी।
पुराने बर्तन समय के साथ कई जगह से पिचक भी जाते हैं। जिसके कारण भी बैक्टीरिया को बर्तन में सुरक्षित घर मिल जाता है।
स्टोरी में आगे बढ़ने से पहले पोल पर अपनी राय देते चलिए...
किचन स्पंज में बर्तन से भी ज्यादा बैक्टीरिया, इससे और गंदे होंगे बर्तन
अगर आप यह सोच रहे हैं कि बर्तन की सारी गंदगी को स्पंज से रगड़ कर साफ कर देंगी तो आप इस रिसर्च को पढ़ लीजिए। जर्नल 'साइंटिफिक रिपोर्ट्स' में छपी रिसर्च के मुताबिक किचन के स्पंज में भी काफी संख्या में खतरनाक बैक्टीरिया पाए गए।
जर्मनी के वैज्ञानिकों ने 14 किचन स्पंज को लैब में जांचा। इन स्पंज में 'मोराक्सेला ऑस्लोएन्सिस' जैसे बैक्टीरिया पाए गए तो कमजोर इम्यूनिटी वाले लोगों को आसानी से बीमार कर सकते हैं। ये बैक्टीरिया साबुन और माइक्रोवेव में रखने पर भी खत्म नहीं होते।
बर्तनों में पनपने वाले बैक्टीरिया की वजह को आप जान चुके हैं; अब यह जान लीजिए कि बर्तनों को सुरक्षित कैसे रखा जा सकता है।
सपाट बर्तन इस्तेमाल करें- यथासंभव कोशिश करें कि इस्तेमाल में आने वाले बर्तन सपाट और चिकने हों। बर्तन में जितने कोन ओर गड्डे होंगे, बैक्टीरिया पनपने की आशंका उतनी ज्यादा होगी।
स्पंज को ब्लीच सॉल्यूशन से धोएं- आप जिस चीज से बर्तन को साफ करते हैं, उसका भी साफ होना जरूरी है। ऐसे में समय-समय पर स्पंज को ब्लीच सॉल्यूशन से धोते रहें। सप्ताह भर में स्पंज को साफ करना न भूलें।
बर्नत को सूखा रखने की कोशिश करें- नमी बैक्टीरिया को पनपने की मुफीद स्थिति देती है। ऐसे में कोशिश करनी चाहिए कि बर्तन ज्यादा से ज्यादा सूखे रहें। गंदे बर्तन को ज्यादा देर तक सिंक में न छोड़ें।